Severin Freund

**Severin Freund** nekadašnji je njemački skijaš-skakač.

## Karijera 
U Kontinentalnom kupu debitirao je u decembru 2004 i u njemu je ostvario tri pobjede. Na Svjetskom juniorskom prvenstvu 2008. osvojio je zlatnu medalju u ekipnim skokovima. Debi u Svjetskom kupu imao je u decembru 2007. u švicarskom Engelbergu. Do sezone 2010/11. najbolji plasman bio mu je 12. mjesto u Sapporu iz januara 2010.

Dana 29. decembra iste godine zauzeo je šesto mjesto na prvoj stanici Novogodišnje turneje u Oberstdorfu, a 15. januara 2011. došao je i do prve pobjede u karijeri, također u Sapporu. U istoj sezoni osvojio je i svoju prvu medalju na nekom takmičenju, došavši do bronze u ekipnim skokovima na maloj skakaonici na SP-u 2011. u Oslu.

Najbolje rezultate u dosadašnjoj karijeri ostvario je u drugom dijelu sezone 2013/14, nakon ZOI 2014. u Sočiju, kad je nanizao četiri pobjede i četiri druga mjesta, dok je na samim Igrama osvojio zlatnu medalju u ekipnim skokovima. U dodatku na ovo, postao je i svjetski prvak u skijaškim letovima u Harrachovu 2014. Nakon prvog dana takmičenja, odnosno nakon dvije serije bio je u vodstvu. Drugog dana vrijeme se pogoršalo, pa su treća i četvrta serija morale biti otkazane te su medalje dodijeljene prema poretku nakon dvije održane serije.

Dana 21. februara 2015. na Svjetskom prvenstvu u švedskom Falunu došao je i do prve pojedinačne seniorske medalje u karijeri osvojivši srebro na maloj skakaonici. Već sljedećeg dana osvojio je i ekipnu zlatnu medalju u mješovitim skokovima. Četiri dana kasnije osvojio je i treću medalju na ovom prvenstvu, i to zlatnu na velikoj skakaonici, što mu je prva pojedinačna zlatna medalja na velikim takmičenjima.

U istoj sezoni, kao i u prošloj, imao je dug niz pobjeda i plasmana na postolje: nakon završetka Novogodišnje turneje, pa do dramatičnog finala sezone na Planici (gdje je bio četvrti i sedmi) samo dvaput nije bio na postolju (od toga je jednom bio diskvalificiran zbog predugih skija mada je i tad imao uvjerljivo vodstvo nakon prve serije i gotovo osiguranu pobjedu), što ga je dovelo na prvo mjesto i u ukupnom poretku i u poretku letača. Ovaj niz na kraju mu je donio i veliki "Kristalni globus" za pobjednika Svjetskog kupa iako ga je u Planici umalo prestigao Peter Prevc; završili su sezonu s istim brojem bodova, ali je Freund imao devet pobjeda, a Prevc samo tri. Prevc ga je na posljednjem takmičenju sezone ipak uspio prestići u poretku letača za devet bodova i osvojiti mali "Kristalni globus".

Na Svjetskom prvenstvu u letovima 2016. u Tauplitzu nije uspio odbraniti pojedinačnu titulu zauzevši šesto mjesto, ali je u ekipnom takmičenju osvojio srebrnu medalju, kao i 2012. u Vikersundu.

Krajem aprila 2016. podvrgao se operaciji kuka zbog hroničnih smetnji, koje su posljedica njegovog pada tri mjeseca prije na trećoj stanici Turneje 4 skakaonice u Innsbrucku. U sljedeću sezonu ušao je odlično zabilježivši drugo mjesto i pobjedu na otvaranju sezone u Kuusamu, ali forma mu je ubrzo pala; na Novogodišnjoj turneji odustao je od takmičenja nakon njemačkog dijela turneje zbog gripe i infekcije, a zatim se ponovo povrijedio na treningu pred takmičenje u Willingenu, za koje je bio planiran njegov povratak, i zbog toga propustio ostatak sezone, uključujući Svjetsko prvenstvo, podvrgavši se još jednoj operaciji, ovog puta križnih ligamenata. U julu 2017. ponovo je povrijedio ligamente i propustio cijelu sljedeću sezonu, koja je bila i olimpijska. Pokušao se vratiti sljedeće sezone, ali je nakon slabog početka sezonu odlučio okončati već nakon njemačkog dijela Novogodišnje turneje; u februaru 2019. imao je operaciju meniskusa. U sezoni 2019/20. imao je problema s leđima, pa je nastupio tek na šest posljednjih takmičenja, osvojivši bodove samo jednom, u Râșnovu (29. mjesto – dva boda). I u sljedećoj sezoni dosta se mučio s formom i rezultatima, ali je na Svjetskom prvenstvu na domaćem terenu u Oberstdorfu s reprezentacijom osvojio zlatnu medalju na velikoj skakaonici. Na Svjetskom prvenstvu u letovima 2022. u Vikersundu treći put u karijeri osvojio je ekipnu srebrnu medalju da bi na kraju te sezone okončao karijeru.

## Rezultati u Svjetskom kupu 
### Postolja 
 – održana samo 1 serija zbog lošeg vremena

### Ekipne pobjede 
### Postolja po sezonama 
### Ukupni poredak 
### Novogodišnja turneja 
### Raw Air 
### Svjetski kup u letovima 
### Ljetni Grand Prix 
### Willingen Six 
### Planica 7 
### Rekordi skakaonica 
## Reference 
## Vanjski linkovi 
* Freundov profil na FIS-u

Kategorija:Rođeni 1988.
Kategorija:Živi ljudi
Kategorija:Biografije, Freyung
Kategorija:Njemački skijaši-skakači
Kategorija:Njemački olimpijci
Kategorija:Skijaši-skakači na Zimskim olimpijskim igrama 2014.
Kategorija:Osvajači zlatne medalje na Olimpijskim igrama (Njemačka)
Kategorija:Osvajači medalja na Zimskim olimpijskim igrama 2014.